Sjefen kysset for mange unge kvinner på kontoret. Nå er neste stopp fronten i Ukraina.
Et hemmelig videokamera overvåker kontoret til en ukrainsk oberst i byen Rivne. Videobildene viser hvordan obersten kysser og kliner med tre kvinner på kontoret.  Videoen, som ble lekket av en prorussisk blogger, førte til skandale i Ukraina. Men bak ligger et mye større problem. Ukraina har akutt mangel på soldater. Det er et av de største problemene for Ukraina nå, i tillegg til mangel på ammunisjon og støtte fra USA. Derfor vakte det stor oppsikt da en prorussisk blogger publiserte en video fra kontoret til militærkommissæren i byen Rivne i påsken. Hans jobb var å skaffe flest mulig soldater. Men på kontoret var han opptatt med andre ting.  Videoen viser hvordan obersten, som er gift og har barn, får besøk på kontoret. Han kysser den ene kvinnen etter den andre, to av dem i uniform. Dette var ikke det eneste som skapte skandale. Minst like ille var det at russiske propagandister hadde tilgang til skjult kamera og mikrofon på et militært kontor. Videoen vekket både raseri og latter i ukrainske medier og blant soldater ved fronten.  I skyttergravene kjemper de en desperat kamp for å stoppe den russiske offensiven. Klarer de det?  Hva skjer ved fronten nå? Et halvt år har gått siden krigen snudde. Da startet en stor russisk offensiv. Mange fryktet at de ukrainske linjene ville bryte sammen da byen Avdijivka falt.  I Ukraina har pessimismen økt. Hjelpen fra USA har stoppet opp, og mange NATO-land har ikke klart å levere støtten de lovet. Russiske styrker er nå sakte i ferd med å nærme seg byen Tsjasiv Jar. Den ligger på et strategisk viktig høydedrag, og er nå et av et av de viktigste målene for den russiske offensiven. I tillegg har russerne presset seg 6–7 kilometer vest for Avdijivka. Denne uken fremstilte Russlands forsvarsminister offensiven som en stor suksess. Den ukrainske forsvarsledelsen derimot sier at fronten nå er stabilisert. – Vi har klart å stoppe fremrykningen til russerne, skrev president Volodymyr Zelenskyj på Telegram etter et møte med forsvarsstaben torsdag. Hvem har rett? Aftenpostens analyse av kartdata fra fronten gir flere svar.  Årsaken til de ulike anslagene, ligger i de uoversiktelige gråsonene langs fronten. Her bølger kampene frem og tilbake fra dag til dag. Uansett er det store bildet er det samme. Er det mye eller lite?  Det siste halvåret har Russland erobret et område på størrelse mellom Oslomarka.  Med dette tempoet vil det ta 30–40 år før Putin når målet om å erobre Donetsk, Luhansk, Zaporizjzja og Kherson. Russland erklærte dette som russisk territorium allerede høsten 2022. For å erobre et område på størrelse med Oslomarka, har Russland lidd enorme tap.  Videoer og bilder publisert siden Putins vinteroffensiv startet, viser at over 500 russiske stridsvogner og 1200 pansrede kjøretøy er ødelagt eller skadet. Erobringen av byen av Avdijivka kostet alene 16.000 russiske soldater livet, ifølge russiske kilder.    På den andre siden har ukrainerne også lidd store tap. Særlig på grunn av de store russiske glidebombene, som ukrainerne ikke klarer å stoppe.  Mangelen på soldater førte til at president Volodymyr Zelenskyj senket mobiliseringsalderen fra 27 til 25 år denne uken.   Anonyme ukrainske offiserer advarer mot at Ukrainas forsvarslinjer vil revne ved en større russisk sommeroffensiv, skriver Politico. – Puster endelig lettet ut Videoskandalen førte til at militærkommissæren sa opp jobben og ba om å bli overført til fronten. Det skriver den ukrainske militære overkommandoen på Facebook. De legger ironisk til at kontortiden ikke bør brukes på «personlige aktiviteter».  Obersten selv skriver at han heller vil til skyttergravene, enn å bli hengt ut.    – For å være ærlig, puster jeg lettet ut og legger bak meg to år med utskjelling og kritikk, skriver han ifølge lokalavisen i Rivne.  Obersten hevder å ha mange interne fiender. Både fordi han innkalte soldater og fordi han sa nei til korrupsjon.  – Hadde jeg tatt imot bestikkelser som en del andre, kunne jeg heller valgt å bli i jobben. – Send denne idioten rett i skyttergraven, skrev en mobilisert soldat på Facebook.  Ukrainske myndigheter gransker nå hvem som sto bak videoovervåkingen. Videoen ble publisert på en pro-russisk kanal. På den andre siden er ukrainsk sikkerhetstjeneste tidligere tatt på fersken i ulovlig videoovervåking av korrupsjonsjegere.
En ukrainsk oberst ble fanget på kamera da han kysset kvinner på kontoret, og videoen ble lekket av en prorussisk blogger. Obersten, som skulle skaffe soldater til Ukraina, måtte forlate jobben. Ukraina lider av mangel på soldater og utstyr, mens Russland sakte gjør framgang.  Obersten har valgt fronten fremfor å bli hengt ut. En etterforskning er i gang for å finne ut hvem som sto bak videoovervåkingen.